ગરમી લગભગ કોઈને જ ગમતી નથી હોતી, પરંતુ ગરમીની ઋતુ આવતાંની સાથે લોકોને એક વાતનો સંતોષ હોય છે કે ગરમી આવે પણ કેરીગાળો લઈને આવે. ફળોનો રાજા માત્ર નામનો જ રાજા નથી, પરંતુ ગુણનો પણ રાજા છે. ઉનાળામાં કેરી ખાવાથી ઋતુ સામે શરીરને લડવાની તાકાત મળે છે, પરંતુ શરીર અંદરથી મજબૂત બને અને ત્વચા અને વાળને તડકો હેરાન કરે ત્યારે શું કરવું. ત્યારે પણ કેરી મદદે આવી શકે છે. આપણે પાકી કેરીનો રસ ખાવામાં લઈએ અને કાચી કેરીમાંથી આમ પન્ના એટલે કે કેરીનો બાફલો બનાવવાનું જ વિચારીએ; પરંતુ ક્યારેય આ કેરીના રસને ત્વચા કે વાળની સુંદરતાના ઉપયોગમાં લેવાનો વિચાર કર્યો છે? ન કર્યો હોય તો હવે કરો. આયુર્વેદના ૨૦ વર્ષનાં અનુભવી ડૉ. નમ્રતા પવાર કેરીને ત્વચા અને વાળના સૌંદર્યમાં કેવી રીતે ઉપયોગમાં લઈ શકાય એના પર વાત કરી રહ્યાં છે.